**Informatīvais ziņojums "Par Valsts analīzes centra un Monētu valsts analīzes centra funkciju izpildi"**

**I. Regulējuma un situācijas raksturojums**

Naudas zīmju viltošanas novēršanas jautājumus starptautiskā līmenī regulē 1929. gada 20. aprīļa Ženēvas Starptautiskā konvencija par naudas viltošanas novēršanu, savukārt Eiropas Savienības līmenī – Eiropas Padomes 2001. gada 28. jūnija Regula (EK) Nr. 1338/2001, ar kuru paredz pasākumus, kas vajadzīgi *euro* aizsardzības pret viltošanu, un Eiropas Centrālās bankas 2001. gada 8. novembra lēmums ECB/2001/11 par dažiem nosacījumiem attiecībā uz piekļuvi naudas viltojumu uzraudzības sistēmai.

Minētie tiesību akti paredz šādu centru izveidi:

1. Valsts analīzes centrs (*National Analysis Centre*), kas veic aizdomīgu *euro* banknošu identifikāciju un analīzi, viltojumu klasifikāciju un rezultātu ievadi Eiropas Centrālās bankas naudas viltojumu uzraudzības sistēmā (*Counterfeit Monitoring System*) (tālāk tekstā – CMS sistēma);
2. Monētu Valsts analīzes centrs (*Coin National Analysis Centre*), kas veic aizdomīgu *euro* monētu identifikāciju un analīzi, viltojumu klasifikāciju un rezultātu ievadi CMS sistēmā;
3. Valsts centrālais birojs (*National Central Office*), kas apkopo un analizē informāciju par viltojumiem, sniedz palīdzību viltošanas novēršanā un apkarošanā;
4. Valsts naudas viltojumu uzraudzības centrs (*National Counterfeit Centre*), kas veic CMS sistēmas lietotāju administrēšanu, *euro* viltojumu tehniskās un statistiskās informācijas apkopošanu un analīzi, profesionālo naudas lietotāju apmācību par *euro* naudas zīmju drošības pazīmēm un viltojumiem.

Atbilstoši Ministru kabineta 2004. gada 17. februāra sēdes protokollēmumam (protokols Nr. 7., 1.§, 4.1. un 4.2. apakšpunkts) Valsts analīzes centra un Monētu valsts analīzes centra funkcijas šobrīd veic Valsts policijas Kriminālistikas pārvalde, bet Valsts centrālā biroja funkcijas veic Valsts policijas Galvenās kriminālpolicijas pārvaldes Ekonomisko noziegumu apkarošanas pārvalde. Valsts naudas viltojumu uzraudzības centra funkcijas veic Latvijas Banka.

Šobrīd viltojumu atklāšanas un uzskaites procesa norise ietver šādus darbības posmus:

– aizdomīgas naudas zīmes kredītiestādes, komercsabiedrības, kas sniedz inkasācijas pakalpojumus, komercsabiedrības un iedzīvotāji nodod Valsts policijai;

– Valsts policija kā izmeklēšanas iestāde ierosina kriminālprocesu par naudas zīmju iespējamu viltojumu un nozīmē ekspertīzi;

– ekspertīzi veic Valsts policijas Kriminālistikas pārvalde kā Valsts analīzes centra un Monētu valsts analīzes centra funkcijas veicošā iestāde;

– pēc ekspertīzes veikšanas, Valsts policijas Kriminālistikas pārvalde ievada datus par konstatētajiem naudas zīmju viltojumiem CMS sistēmā.

**II. Problēmas formulējums**

Šobrīd katrā no viltojumu atklāšanas un uzskaites procesa norises posmiem būtiski pagarinās laiks no aizdomīgās naudas zīmes konstatēšanas līdz informācijas ievadei CMS sistēmā. Proti, aizdomīgās naudas zīmes nonākšanas līdz Valsts policijai, kriminālprocesa ierosināšanas, ekspertīzes nozīmēšanas un tās veikšanas process ir ilgs. Atbilstoši faktiskajai situācijai (2014. gada dati) kredītiestādes un komercsabiedrības, kas sniedz inkasācijas pakalpojumus aizdomīgas naudas zīmes uzkrāj un vidēji reizi mēnesī nodod tās Valsts policijai, kura arī aizdomīgās naudas zīmes uzkrāj, lai nerosinātu kriminālprocesu par katru no kredītiestādes, komercsabiedrības, kas sniedz inkasācijas pakalpojumus vai citas privātpersonas saņemto aizdomīgo naudas zīmi. Tādējādi Valsts policijas Kriminālistikas pārvalde iespējamo viltojumu naudas zīmju ekspertīzes veikšanai saņem vidēji 35 (maksimāli 171) dienas pēc aizdomīgās naudas zīmes konstatēšanas, tā uzkrāj informāciju par konstatētiem viltojumiem un vidēji divas reizes mēnesī ierodas Latvijas Bankā informāciju par viltojumiem ievadīt CMS sistēmā. Tādējādi no aizdomīgās *euro* naudas zīmes konstatēšanas līdz datu ievadei par konstatēto naudas zīmes viltojumu CMS sistēmā paiet vidēji 46 dienas (no 6 līdz 187 dienām). Šāda situācija apgrūtina naudas zīmju viltojumu ātru atklāšanu un izplatības novēršanu.

Cīņa ar naudas zīmju viltošanu ir starptautiska mēroga problēma, un naudas zīmju tiesisko aizsardzību nevar nodrošināt atsevišķas valstis izolēti, it īpaši attiecībā uz *euro*, kas ir likumīgs maksāšanas līdzeklis visās eirozonas valstīs, kā arī valūta, ko izmanto fiziskās un juridiskās personas citās valstīs. Lai nodrošinātu efektīvu *euro* aizsardzību, jābūt ciešai un pastāvīgai sadarbībai, jo īpaši attiecībā uz informācijas un pilnīgu, aktuālu un salīdzināmu datu apmaiņu. Kavēšanās ar ekspertīzes veikšanu un datu ievadi CMS sistēmā nenodrošina iespēju Eiropas Komisijai, Eiropas Centrālajai bankai, Eiropolam, kā arī citām Eiropas Savienības valstīm savlaicīgi saņemt aktuālo informāciju par Latvijā atklātajiem *euro* viltojumiem, kā arī kavē Eiropas Tehnikas un zinātnes centram un Eiropas Centrālās bankas Naudas viltošanas analīzes centram apkopot informāciju, kvalificēt tehniskos datus, veikt to analīzi un ievietot analīzes rezultātus CMS sistēmā.

Kā izriet no naudas zīmju ekspertīžu datiem, pastāv liels skaits kriminālprocesu, kur, jau pēc to ierosināšanas veicot naudas zīmju ekspertīzi, konstatēts, ka naudas zīmes ir īstas. Kriminālprocesa ierosināšana tikai uz aizdomu pamata par naudas zīmes viltojumu rada situāciju, ka tiek nevajadzīgi rosināti kriminālprocesi.

Valsts policijas veikto naudas zīmju ekspertīžu skaits un to rezultāti ir šādi:

|  |
| --- |
| 2015. gadā  |
| Metāla nauda | Papīra nauda |
| 373 izpildīti lēmumi par ekspertīzi | 1150 izpildīti lēmumi par ekspertīzi (195 lēmumi, kuros ekspertīze vēl nav uzsākta) |
| īsta | viltota | īsta | viltota |
| 210 | 207 | 63 | 1069 |
| EUR | LVL | EUR | LVL | USD | GBP | RUB |
| 185 | 22 | 1025 | 6 | 34 | 13 | 8 |

|  |
| --- |
| 2014. gadā  |
| Metāla nauda | Papīra nauda |
| 1010 izpildīti lēmumi par ekspertīzi | 839 izpildīti lēmumi par ekspertīzi  |
| īsta | viltota | īsta | viltota |
| 97 | 913 | 41 | 798 |
| EUR | LVL | EUR | LVL | USD | GBP | RUB |
| 141 | 772 | 726 | 22 | 26 | 16 | 7 |

Valsts analīzes centra un Monētu valsts analīzes centra funkcijas Valsts policijas Kriminālistikas pārvaldē šobrīd nodrošina divi eksperti un divi palīgi, kuri nodarbojas arī ar citiem jautājumiem.

**III. Piedāvātais situācijas risinājums**

Ar mērķi veicināt *euro* viltojumu savlaicīgu atklāšanu, efektīvāku identifikāciju un analīzi, ātru informācijas par viltojumiem sniegšanu, kā arī ar mērķi mazināt nepamatoti ierosinātu kriminālprocesu skaitu attiecībā uz naudas zīmēm, kuras ekspertīzes laikā atzītas par īstām, tiek piedāvāts apvienot Valsts analīzes centru, Monētu valsts analīzes centru un Valsts naudas viltojumu uzraudzības centru, izveidojot vienotu viltotas naudas identifikācijas centru Latvijas Bankā.

Valsts centrālā biroja funkcijas arī turpmāk veiks Valsts policijas Galvenās kriminālpolicijas pārvaldes Ekonomisko noziegumu apkarošanas pārvalde.

Latvijas Banka jau ilgus gadus sadarbojas ar tiesībsargājošām iestādēm naudas zīmju viltošanas novēršanā un to viltojumu atklāšanā. Īpaši nozīmīga šī sadarbība kļuva pēc Latvijas pievienošanās eirozonai. Latvijas Banka iepriekš kā lata naudas zīmju emisijas iestāde, bet tagad kā *euro* naudas zīmju emisijas iestāde jau veic aizdomīgo un bojāto lata un *euro* naudas zīmju ekspertīzi un sniedz atzinumus. Īstenojot piedāvāto risinājumu, naudas zīmju īstumu apliecinātu iestāde, kura piedalās *euro* naudas zīmju dizaina un drošības pazīmju izstrādē, aktīvi līdzdarbojas starptautiskajās un Eiropas Savienības ekspertu darba grupās, pasūta, ražo un emitē *euro* naudas zīmes. Arī citās Eiropas Savienības valstīs Valsts analīzes un Monētu valsts analīzes centra funkcijas pamatā veic valsts centrālā banka[[1]](#footnote-1).

Latvijas Bankai pārņemot Valsts analīzes centra un Monētu valsts analīzes centra funkciju izpildi, skaidrās naudas apstrādes iestādes (kredītiestādes, komercsabiedrības, kas sniedz inkasācijas pakalpojumus un valūtas maiņas kapitālsabiedrības) visas aizdomīgās naudas zīmes nekavējoties nodotu Latvijas Bankai. Atbilstoši likumam "Par Latvijas Banku" Latvijas Banka jau šobrīd nodrošina kredītiestādēm un to pilnvarotajām komercsabiedrībam, kas sniedz inkasācijas pakalpojumus skaidrās naudas pieņemšanu un izsniegšanu, un aizdomīgo naudas zīmju nodošana Latvijas Bankai tiktu operatīvi īstenota šī procesa ietvaros. Aizdomīgās naudas zīmes, kuras konstatētu citas personas (privātpersonas, tirgotāji), kā līdz šim, sākotnēji nonāktu Valsts policijā, kura tās nodotu Latvijas Bankai. No šādām citām personām Valsts policijā saņemto aizdomīgo naudas zīmju apjoms ir neliels (2014. gadā tikai 15% no visiem viltojumiem atklāja privātpersonas un tirgotāji).

Atbilstoši piedāvātajam risinājumam Latvijas Banka, saņemot aizdomīgu naudas zīmi, veiks tās sākotnēju identifikāciju un analīzi. Latvijas Banka veiks visu naudas zīmju (ne tikai *euro*) viltojumu identifikāciju un analīzi. Konstatējot, ka naudaszīme ir viltota, Latvijas Banka nekavējoties informēs par to Valsts policiju, kas atbilstoši Kriminālprocesa likumam ierosinās kriminālprocesu. Latvijas Bankas atzinums par to, ka naudas zīme ir viltota, būs izmantojams kā pierādījums kriminālprocesā (bez tiesu ekspertīzes veikšanas). Latvijas Banka sniegs kompetentās iestādes atzinumu par naudas zīmes īstumu vai viltojumu, un šāds atzinums ietvers visu to informāciju, ko līdz šim saturēja tiesu eksperta naudas ekspertīzes slēdziens, ar mērķi, lai minēto atzinumu var pilnvērtīgi izmantot kā pierādījumu krimināllietā. Tāpat Latvijas Banka pēc procesa virzītāja pieprasījuma savas kompetences ietvaros sniegs visu nepieciešamo papildus informāciju krimināllietas ietvaros. Viltojumu identifikācijas un analīzes veikšanas ietvaros Latvijas Banka nodrošinās nepieciešamās drošības procedūras, lai viltotajai naudas zīmei procesa virzītāja uzdevumā Valsts policijas Kriminālistikas pārvalde varētu veikt arī citas nepieciešamas ekspertīzes (DNS ekspertīze vai daktiloskopiskā ekspertīze).

Piedāvātā risinājuma priekšrocības ir šādas:

1) ātra aizdomīgu naudas zīmju nonākšana kompetentajā iestādē (Latvijas Bankā), jo kredītiestādes un komercsabiedrības, kas sniedz inkasācijas pakalpojumus nodotu aizdomīgas naudas zīmes kopā ar skaidrās naudas iemaksām, ko kredītiestādes un komercsabiedrības, kas sniedz inkasācijas pakalpojumus veic regulāri (vidēji reizi 3 dienās);

2) ātra naudas zīmju viltojumu identifikācija un analīze (vidēji 5 dienas);

3) nekavējoša datu par viltojumiem ievade CMS sistēmā, savlaicīgi nodrošinot Eiropas Savienības valstis un kompetentās iestādes ar aktuālo informāciju par Latvijā atklātajiem *euro* viltojumiem, lai tās varētu efektīvāk aizsargāt *euro* pret viltošanu un cīnīties ar jau atklātajiem viltošanas gadījumiem;

4) kriminālprocesu ierosināšana par konstatētajiem naudas zīmju viltojumiem, nevis uz aizdomu pamata par iespējamiem naudas zīmju viltojumiem, tādējādi samazinot nepamatoti ierosinātu kriminālprocesu skaitu, kā arī būtiski samazinot kriminālprocesa veikšanas termiņus (tiks ietaupīts laiks tādēļ, ka nebūs jāveic tiesu ekspertīze).

Pēc piedāvātā risinājuma ieviešanas iepriekš minētie Valsts policijas Kriminālistikas pārvaldes eksperti un palīgi turpinās darbu Valsts policijas Kriminālistikas pārvaldē, bet viņu darba slogs tiks atvieglots un šo specialistu resursi tiks novirzīti citu ekspertīžu veikšanai. Tādejādi tiks ietaupīti Valsts policijas Kriminālistikas pārvaldes resursi, un šo resursu pārdale citu ekspertīžu veikšanai ļaus samazināt ekspertīžu rindas un uzlabot izmeklēšanas termiņus citos kriminālprocesos.

Latvijas Bankas rīcībā ir nepieciešamie resursi Valsts analīzes centra un Monētu valsts analīzes centra funkciju pildīšanai, t.sk. arī citu valūtu naudas zīmju viltojumu identifikācijas un analīzes veikšanai. Latvijas Bankā ir plānots atvērt vienu papildus naudaszīmju eksperta amatu vietu, kā rezultātā Latvijas Bankā kopā būs četri naudaszīmju eksperti, no kuriem divi pildīs arī citas Latvijas Bankas funkcijas. Valsts budžeta līdzekļi naudas zīmju viltojumu identifikācijas un analīzes procesa nodrošināšanai piedāvātā risinājuma ietvaros nebūs nepieciešami.

Lai ieviestu piedāvāto risinājumu, būtiskas izmaiņas normatīvajā regulējumā nav nepieciešamas. Ņemot vērā, ka Latvijas Banka, pārņemot Valsts analīzes centra un Monētu valsts analīzes centra funkcijas, neveiks naudas zīmju ekspertīzi Kriminālprocesa likuma izpratnē, bet gan veiks naudas zīmju viltojumu identifikāciju un analīzi un atbilstoši Kriminālprocesa likuma 133. pantam sniegs kompetentās institūcijas atzinumu, tika veiktas nepieciešamās izmaiņas Kriminālprocesa 195.pantā,svītrojot prasību par obligātas ekspertīzes veikšanu naudas zīmju viltošanas lietas.

Vienlaikus nepieciešams atzīt par aktualitāti zaudējušiem uzdevumus, kas ir doti Ministru kabineta 2004.gada 17.februāra sēdes protokollēmumā Nr.7 1.§ “Par Ministru kabineta 2004.gada 10.februāra sēdes protokollēmumā (prot. Nr.6 3.§ 3.-17.punkts) “Informācija par ministriju uzdevumiem Visaptverošā monitoringa ziņojumā identificēto trūkumu novēršanai” doto uzdevumu izpildi” 4.1. un 4.2.apakšpunktā.

Finanšu ministre D. Reizniece-Ozola

01.06.2016 16:31

1681

I. Tuševs, 640995441

ignats.tusevs@fm.gov.lv

1. 20 no 28 Eiropas Savienības valstīm Valsts analīzes centra (*National Analysis Centre*) funkcijas veic centrālās bankas. Monētu Valsts analīzes centra (*Coin National Analysis Centre*) funkcijas centrālās bankas veic 14 no 28 Eiropas Savienības valstīm. [↑](#footnote-ref-1)